Башҡортостан Республикаһы Мәғариф министрлығы

Калинин районы 111-се гимназия

Класс сәғәте
9-сы класс

Шәжәрә
Башҡарҙы: Насырова Наилә Яхъя ҡыҙы

башҡорт теле һәм әҙәбиәте уҡытыусыһы

Өфө
9-сы класта класс сәғәте
Маҡсат: шәжәрә тураһында белемдәрҙе тәрәнәйтеү, нәҫелдәр ебен, быуындар сылбырын барлау, атайҙарға, тыуған яҡҡа һөйөү, халҡыбыҙҙың үткәненә һәм хәҙергеһенә ихтирам уятыу, ғорурлыҡ хисе тәрбиәләү.
Йыһазландырыу: Плакаттар, аудио-видеояҙма, слайдтар, иншалар,фотокүргәҙмә
Тарихымды онотмам-тамырымды ҡоротмам.

Тамырын тойған ағас ҡына үҫә, нығый, тамырһыҙ-ҡорой. 

Шәжәрә-ул быуындар сылбыры.

Кем булған олатайың,

Олатайыңдың атаһы?

Уларҙан тыш нәҫелеңдә,

Йә, кемдәр булған тағы?

Ниндәй һөнәр белгәндәр, 

Ниндәй кейем кейгәндәр?

Был яҡҡа, был ауылға

Улар ҡайҙан килгәндәр?

Шәжәрә-ул сал тарихҡа бағыр тәҙрә,

Күҙ яҙҙырһаң, шул тәҙрәнән атыр йәҙрә;

Ал бер үрнәк-бал ҡорттары төҙөй кәрәҙ,

Һин дә ятма: ҡор ояңды, үр шәжәрә!

Уҡытыусы: 

-Балалар, бөгөн беҙҙең класс сәғәте шәжәрә менән бәйле. Нимә ул шәжәрә?

-Шәжәрә-ул ырыу, ғаилә  тарихы,бер туған кешеләрҙең ырыу танытмаһы ла булып һаналған. 

-Башҡорт нисә быуынын белергә тейеш?

-Башҡорт кәмендә ете быуын ата-бабаларын белергә тейеш булған. 
-Шәжәрә һүҙе нимәне аңлата?
-Ғәрәп телендә “ағас” тигән һүҙ. Беҙҙең олатайҙарыбыҙ ырыу-ҡәбиләне, нәҫелде, ата-бабаларҙың исемдәрен ағас рәүешендә тармаҡландырып яҙа барған. 

-Ә ни өсөн ағас? Ағас борон башҡорттарҙа һауаны, ерҙе, ер аҫтын берләштереүсе билдә булған. Халыҡтың тормошон сағылдырған. Тамыры-үткәнебеҙ, олоно-бөгөнгөбөҙ, тармаҡ-ботаҡтары-киләсәгебеҙ. 

Нәҫел, ырыу тарихын төҙөүҙең үҙ тарихы бар. Европа монархтары, урыҫ батшалары, ҡытай императорҙарының генеалогиялары булғанлығы билдәле. Төрки халыҡтарына килгәндә, уларҙың нәҫел тарихы, генеалогик йылъяҙма төҙөүе алыҫ тарихҡа барып тоташа. Быны башҡорт, ҡаҙаҡ, ҡырғыҙ, төркмән, нуғай кеүек халыҡтарҙың телдән телгә күсеп килгән фольклорындағы “Урал батыр” (башҡорттарҙа), “Уғыҙнамә”(төркмән, әзербайжан, төрөктәрҙә), “Манас”(ҡырғыҙҙарҙа), “Джангар”(ҡалмыҡтарҙа) кеүек тарихи, мифик, ярым мифик эпостар дәлилләй. Улар теге йәки был халыҡтың сығышы хаҡында иҫбатлаусы сығанаҡтар.


Тәүге осорҙа төрки халыҡтары шәжәрәһе, үрҙә әйтеп үтелгәнсә, телдән телгә тапшырылып килгән. Ырыуҙар тарихы 30-40 быуынға тиклем телдән тапшырыла алыуы ғәжәйеп күренеш, ул ғына ла түгел, ҡаһарман, иҫтәлектәр, ата-бабаларҙың ғәмәлдәре тураһында легендалар һөйләнелгән, һуңғараҡ шәжәрәрәнең иң боронғо төрө тип 14 быуат тарихсыһы Фазлаллаһ Рәшид-әд-Диндең (1312 йылда вафат булған) “Джәми-әт-тәуарих” йәки “Йылъяҙмалар йыйынтығы” иҫәпләнә. Йыйынтыҡта төрки ҡәбиләләр тарихы генеалогик белешмәләр менән бергә бирелә. “Уғыҙнамә”эпосында шәжәрәнең ни өсөн төҙөлөүе тураһында ҡыҙыҡлы итеп яҙылған. Унда был хаҡта шундай юлдар бар: “Уғыҙ бөйөк батша булған һәм донъә менә идара итеүҙе үҙ ҡулына алғас, ул үҙенә байлыҡ һәм иҫәпһеҙ- һанһыҙ мал йыйған. Быларҙың барыһы ла хәҙер һеҙҙең ҡарамаҡта, һеҙ алты ағай-эне һәм һә берегеҙҙең дүртәр улы- йәмғеһе 24 киләсәк быуыны бар. Улар араһында үҙ-ара сыуалыш сығыуҙан Хоҙай һаҡлаһын. Балаларығыҙҙың һәр ҡайһыһы үҙ урынын, шөғөлөн, дәрәжәһен, исемен, шулай уҡ ырыу тамғаларын белергә тейеш. Был дәүләт тотороҡло булһын һәм ырыуығыҙҙың данлы исемен һаҡлау өсөн кәрәк”. Шулай итеп, аңлашылмаусанлыҡтар һм бәхәстәрҙән ҡотолоу, дәүләттең һәм халыҡтың тотороҡло үҫеше, теге йәки был ырыуҙың абруйын күтәреү өсөн халыҡ үҙенең генеалогик йылъяҙмаһын, ата-бабаларының шәжәрәһен, ырыу тамғаларын белергә һәм төҙөргә бурыслы булған. 

 Башҡорт шәжәрәһе, башҡа төрки халыҡтарҙыҡы кеүек, 15-16-сы быуаттарҙа телдән-телгә тапшырылған. Шәжәрәңде белеү башҡорттарҙа мотлаҡ һанала. Был турала билдәле шағир-мәғрифәтсе, ғалим М.Өмөтбаев шулай тип яҙып ҡалдырған: “Аҫаба башҡортҡа өс нәмәне белеү мотлаҡ: беренсеһе-үҙеңдең сығышыңды, йәғни үҙ ырыуыңды белеү, икенсеһе-йондоҙҙарҙы исемләп аңлатыу һәм өсөнсөһө-хандар тураһындағы риүәйәттәрҙе һәм өләңдәрҙе белеү”.


Шәжәрәне тарихи сығанаҡ булараҡ файҙаланып, ғалимдар башҡорттарҙың Алтын Урҙа, Урыҫ дәүләтенә ҡушылыу үҙенсәлектәрен асыҡлаған. Еәҡ эре ырыуҙар шәжәрәһе башҡорттарҙың Алтын Урҙаға ла, Урыҫ дәүләтенә лә килешеү нигеҙендә ҡушылғанлығын иҫбатлай. 

Ырыу тарихы һәм тарихи хәл-ваҡиғаларҙан тыш, шәжәрә үҙенә теге йәки был нәҫел йәшәгән биләмә(географик атамаһын да күрһәтеп), тормош-көнкүреш, ғөрөф-ғәҙәттәр, йолалар, әҙәп-әхлаҡ ҡағиҙәләре, мифология, ауыҙ-тел ижады, башҡорт әҙәбиәте тураһында бай материал туплай. Шуға күрә лә шәжәрәне халыҡ тормошо ҡамусы(энциклопедияһы)тип тә атарға мөмкин. Шуны ла билдәләргә кәрәк, ул тарихи һәм лингвистик сығанаҡтан бигерәк, йәш быуынға дөрөҫ тәрбиә биреү ысулы ла булып тора. Тамырҙарын, ырыуының тамғаларын белеү кешегә үҙен ошо ерҙең хужаһы, ата-бабалар йолаһын лайыҡлы дауам итеүсе итеп тойоу, үҙ ҡылыҡтары, эше өсөн һәм ҡәрҙәштәре, ауылдаштары, халҡы алдында яуаплы булыу хоҡуғын бирә. 

Ә хәҙер видеояҙма ҡарап алайыҡ. Иғтибар менән ҡарағыҙ, һорауҙар әҙерләгеҙ, бер-берегеҙгә бирерһегеҙ.

Видеояҙма ҡарау.

Һорауҙар:

-Шәжәрә байрамын үткәреү тураһында ҡарар нисәнсе йылда ҡабул ителә?

-Был ҡарарҙы кем сығара?

-Шәжәрә тураһында тәүге йыйынтыҡтың авторы кем?

-Шәжәрә байрамдарын үткәреүҙең маҡсаты?

-Уҡыусылар, ҡайһы яҙыусы, шағирҙың шәжәрәһен беләһегеҙ?

-М.Ғафуриҙың, М.Өмөтбаевтың, М.Кәримдең, Аҡмулланың(слайд)
Булат, үҙеңдең 7 ырыуыңды беләм тигән инең. Әйҙә, шәжәрәң менән беҙҙе лә таныштыр.

Булат(Ғаилә шәжәрәһе менән таныштыра)слайд

Йыр өйрәнеү “Туғандарҙың ҡәҙерен бел”

Беҙ әсәйҙең биш балаһы,

Биш балаһы ла биш бармаҡ.

Тормош елдәре ҡағылмаҫ,

Биш туған, беҙ бергә булһаҡ.

Ете ят һиңә туған түгел,

Үҙ туғаныңдың ҡәҙерен бел.

Иҫәненең ҡәҙерен бел,

Үлгәненең ҡәберен бел.

Беҙ еребеҙҙә мәңге түгел,

Был донъяла ҡунаҡ ҡына.

Бер-беребеҙҙең ҡәҙерен белеп,

Йәшәйек беҙ йырлап ҡына.

Тормош һәр саҡ мәрхәмәтһеҙ,

Һөйгән ташлай ҙа, дуҫ һата.

Туған туған булып ҡала,

Йән тартмаһа ла, ҡан тарта.

Уҡытыусы:

-Беҙ бөгөн үҙебеҙҙең нәҫел ағасыбыҙ. Киләсәктә үҙ тамырҙарыбыҙҙы ҡоротмайыҡ! Бергә-бергә аралашып йәшәйек!

